Ministru kabineta

2015.gada \_\_.\_\_\_\_\_\_\_\_\_\_\_

rīkojums Nr.\_\_\_\_

**Nacionālās identitātes, pilsoniskās sabiedrības un integrācijas**

**politikas pamatnostādņu 2012. – 2018.gadam**

**īstenošanas plāna laikposmā līdz 2016.gadam**

**(kopsavilkums)**

Rīgā, 2015

Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam īstenošanas plāns laika periodam līdz 2016.gadam (turpmāk – plāns) ir vidēja termiņa politikas plānošanas dokuments, kas izstrādāts, lai nodrošinātu Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) (turpmāk – pamatnostādnes) mērķu sasniegšanu, īstenojot plānā iekļautos konkrētos uzdevumus un pasākumus.

Izstrādājot plānu, par bāzi tika ņemts pamatnostādnēs iestrādātais plāns 2012. – 2013.gadam „Turpmākās rīcības plānojumā paredzētie uzdevumi un pasākumi” (pamatnostādņu 9.nodaļa), kā arī un no iesaistītajām institūcijām saņemtā informācija par plāna izpildi. Pēc 2012.gada 18.februārī notikušā referenduma par otru valsts valodu, plāns tika papildināts ar jauniem pasākumiem un to īstenošanai tika piešķirts papildu finansējums. Lai varētu sasniegt pamatnostādņu mērķus, lielākā daļa plāna pasākumu jāīsteno pastāvīgi un regulāri, tādēļ ir svarīgi, lai tie tiktu turpināti un paplašināti, ko lielā mērā ietekmē atbilstoša finansējuma pieejamība.

Sagatavojot plānu nākamajam periodam, tika ņemti vērā arī 2012.gadā notikušo „Pilsoņu debašu par integrāciju” priekšlikumi un Rīcības plāns „Vienlīdzīgas un cieņpilnas sabiedrības attīstība. 2015. – 2017.gads”. Plāna izstrādes gaitā tika saņemti priekšlikumi no plāna īstenošanā iesaistītajām institūcijām, tas tika apspriests divās Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes (turpmāk – Padome) sēdēs. Nosakot plāna īstenošanas ilgumu, tika ņemts vērā Padomes 2013.gada 20.septembra sēdē izskatītais jautājums par nepieciešamību saskaņot plāna īstenošanas periodu ar vidēja termiņa budžeta plānošanas procesu, un ieteikums nākamo plānu izstrādāt trīs gadu periodam. Ievērojot Padomes lēmumu, plāns izstrādāts laika periodam līdz 2016.gadam.

Jāatzīmē, ka atsevišķās pamatnostādņu jomās, it sevišķi, diasporas politikas[[1]](#footnote-1),[[2]](#footnote-2), izglītības politikas[[3]](#footnote-3) un valodas politikas[[4]](#footnote-4) jomās, ir notikusi būtiska attīstība, kas nedublē piedāvātos plāna pasākumus, bet ir savstarpēji papildinoši.

Pamatnostādņu mērķu sasniegšanai noteiktie uzdevumi ir virzīti uz to, lai nozares politikas īstenošanas rezultātā sabiedrībā tiktu veicinātas un notiktu kvalitatīvas pārmaiņas, kuru sasniegšanu raksturos pamatnostādnēs definētie politikas ietekmes rezultatīvie rādītāji.

Pamatnostādņu īstenošana notiek trīs rīcības virzienos:

- Pilsoniskā sabiedrība un integrācija,

- Nacionālā identitāte: valoda un kultūrtelpa,

- Saliedēta sociālā atmiņa.

Pasākumu īstenošana tieši nodrošina Pamatnostādņu rīcības virzienu un to risinājumu praktisku ieviešanu. Plāna īstenošanas ietekme uz pamatnostādnēs izvirzīto mērķu sasniegšanu tiks vērtēta atbilstoši pamatnostādnēs izvirzītajiem termiņiem un definētajiem ietekmes rādītājiem.

Plānā atspoguļoti arī pasākumu īstenošanai pieejamie finansēšanas avoti un papildus nepieciešamais finansējums, pasākumu īstenošanas termiņi, par plānā ietverto pasākumu īstenošanu atbildīgās institūcijas, kā arī pasākumu tiešās darbības rezultāti.

Pamatnostādņu īstenošanai plānotie finanšu avoti ir valsts un pašvaldību budžets, starptautiskais finansējums, t.sk. ES struktūrfondi, Eiropas Ekonomiskās zonas finanšu instruments, Trešo valstu valstspiederīgo integrācijas fonds, kā arī privātais kapitāls. Plāna pasākumu finansēšanai var tikt piesaistīts arī citu avotu, t.sk. ārvalstu finansējums. Iesaistītās institūcijas 2014. un 2015.gadā pasākumus īsteno tām piešķirto valsts budžeta līdzekļu ietvaros. 2016.gadā, argumentējot nepieciešamību, kārtējā budžeta un vidējā termiņa budžeta ietvara sagatavošanas gaitā tiks pamatots un pieprasīts papildu finansējums.

ES fondu finansējums pamatnostādņu uzdevumu īstenošanai ieplānots, saskaņā ar Partnerības līgumu Eiropas Savienības investīciju fondu ieviešanai 2014.-2020.gada plānošanas periodam (apstiprināts Eiropas Komisijā 2014.gada 20.jūnijā). Pamatnostādnēs nav ietverti uzdevumi, kas tieši ietekmētu pašvaldību budžetus.

Piešķirtais un papildus nepieciešamais finansējums, lai īstenotu sabiedrības integrācijas pasākumus:

|  |  |  |  |
| --- | --- | --- | --- |
|  | **2015**\* | **2016** | |
| **piešķirts**\* | ***nepieciešams papildus****\*\** |
| **KOPĀ (*euro*):** | **1 413 639** | **1 380 016** | ***3 779 654*** |
| Izglītības un zinātnes ministrija | 0 | 0 | *32 670* |
| Kultūras ministrija | 33 623 | 0 | *1 094 000* |
| Nacionālā elektronisko plašsaziņas līdzekļu padome | 1 024 298 | 1 024 298 | *2 255 712* |
| Sabiedrības integrācijas fonds | 355 718 | 355 718 | *273 903* |
| Tieslietu ministrija | 0 | 0 | *102 026* |
| Vides aizsardzības un reģionālās attīstības ministrija | 0 | 0 | *21 343* |

\* 2015.gadam papildus piešķirtais finansējums, lai īstenotu sabiedrības integrācijas pasākumus 2015.-2016.gadā (*saskaņā ar 2014.gada 17.decembrī Saeimā pieņemtajiem likumiem "Par valsts budžetu 2015.gadam" un "Par vidēja termiņa budžeta ietvaru 2015., 2016. un 2017.gadam ").*

\*\* 2016.gadā papildus nepieciešamais finansējums.

Par plāna ieviešanas rezultātu pārraudzību atbildīgā institūcija ir Kultūras ministrija. Plānā ir noteiktas atbildīgās un iesaistītās institūcijas par konkrētu pasākumu izpildi.

Kultūras ministre D.Melbārde

Vīza: Valsts sekretārs S.Voldiņš

16.02.2015. 16:50

695

I.Pavloviča

Tālr. 67330324, fakss 67330293;

[Inga.Pavlovica@km.gov.lv](mailto:Inga.Pavlovica@km.gov.lv)

1. *Reemigrācijas atbalsta pasākumu plāns 2013.-2016.gadam (Ministru kabineta 30.06.2014 rīkojums Nr.356).* [↑](#footnote-ref-1)
2. *Rīcības plāna projekts „Par sadarbību ar Latvijas diasporu 2015.-2017.gadam”.* [↑](#footnote-ref-2)
3. *Izglītības attīstības pamatnostādnes 2014.-2020.gadam (apstiprinātas Saeimā 2014.gada 22.maijā).* [↑](#footnote-ref-3)
4. *Pamatnostādņu projekts "Valsts valodas politikas pamatnostādnes 2015.–2020.gadam".* [↑](#footnote-ref-4)